Predkladacia správa

	Informácia o príčinách a problémoch s uzatváraním zmlúv medzi Všeobecnou zdravotnou poisťovňou, a. s. a poskytovateľmi zdravotnej starostlivosti sa predkladá na rokovanie Vlády SR z dôvodu mimoriadnej situácie, ktorá vznikla v súvislosti s poskytovaním zdravotnej starostlivosti na základe verejného zdravotného poistenia.

	Predložený materiál dokumentuje súčasný stav procesu uzatvárania zmlúv medzi Všeobecnou zdravotnou poisťovňou, a.s., ako najväčšou zdravotnou poisťovňou v Slovenskej republike a poskytovateľmi zdravotnej starostlivosti, ktorí nemajú zákonnú povinnosť uzavrieť so zdravotnou poisťovňou zmluvný vzťah.

	Zdravotná poisťovňa má v zmysle § 7 ods. 1 zákona č.581/2004 Z.z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov povinnosť uzatvoriť zmluvu o poskytovaní zdravotnej starostlivosti v znení neskorších predpisov najmenej v rozsahu verejnej minimálnej siete poskytovateľov.

	Podľa § 7 ods. 2 zákona č.581/2004 Z.z. má zdravotná poisťovňa povinnosť uzatvoriť zmluvu s každým poskytovateľom všeobecnej ambulantnej zdravotnej starostlivosti, ak má uzatvorenú dohodu o poskytovaní všeobecnej ambulantnej zdravotnej starostlivosti najmenej s jedným jej poistencom.

	Okrem informácie o príčinách a problémoch s uzatváraním zmlúv táto správa informuje o uskutočnených rokovaniach so stavovskými a profesijnými organizáciami, ako aj o postupe zdravotnej poisťovne pri úhrade poskytnutej zdravotnej starostlivosti nezmluvným poskytovateľom a aktuálnom stave podpísaných zmlúv.

	Materiál nebol predmetom medzirezortného pripomienkového konania, vzhľadom k jeho informatívnemu charakteru v zmysle čl. 3.1.5. Metodického pokynu na prípravu a predkladanie materiálov na rokovanie vlády SR.

	Materiál nezakladá finančné, ekonomické a environmentálne vplyvy, ani vplyv na zamestnanosť.